劉林夫以諸公送行詩軸見示作此
作者：李流謙
朝代：宋

paragraphs: 我思在何許，却立望高丘。
手持金錯刀，美人不可求。
此意恐蹉跎，悵然生百憂。
嘉魚樂循渚，潑潑不受鈎。
燥濕各天性，萬生難其儔。
喬木懷故家，日星藻皇猷。
吾欲徵文獻，庶以充淹留。
鼓鐘侑大烹，其樂有此不。
江黄預壇坫，齋明盛陽秋。
義合在一朝，如新嗤白頭。